မြင့်လှိုင်

ဦးမြင့်လှိုင် သည် မြန်မာနိုင်ငံ လယ်ယာစိုက်ပျိုးရေးနှင့် ဆည်မြောင်း ဝန်ကြီးဌာန၏ ပြည်ထောင်စု ဝန်ကြီးအဖြစ် တာဝန်ထမ်းဆောင်ခဲ့သူ ဖြစ်သည်။ သူသည် တပ်မတော်မှ ဒုတိယ ဗိုလ်ချုပ်ကြီး ရာထူးဖြင့် အနားယူခဲ့သူ ဖြစ်ပြီး လေကြောင်းရန် ကာကွယ်ရေးတပ်ဖွဲ့ အရာရှိချုပ် အဖြစ် တာဝန်ထမ်းဆောင်ခဲ့သူလည်း ဖြစ်သည်။ ရှမ်းပြည်နယ် လားရှိုးမြို့ အခြေစိုက် အရှေ့မြောက်ပိုင်းတိုင်းစစ်ဌာနချုပ် တိုင်းမှူးအဖြစ်လည်း တာဝန်ထမ်းဆောင်ခဲ့သည်။

 ငယ်ဘဝ 
သူသည် ငယ်စဉ်က ပညာရေးကို ဇာတိမွေးရပ်မြေ မှာပင် ဆည်းပူးခဲ့သည်။ဆယ်တန်းအောင်ပြီးနောက် စစ်တက္ကသိုလ် အပတ်စဉ် (၁၇) သို့ တက်ရောက်သည်။ ဝန်ကြီးဟောင်း ဦးခင်ရီ ၊ လေတပ်ဦးစီးချုပ် ဟောင်း ဦးမြတ်ဟိန်း တို့နှင့် အပတ်စဉ် တူသည်။  ယခင် တပ်မတော်အစိုးရ ဒုတိယအကြီးအကဲ ဦးမောင်အေး ၏ ကိုယ်ရေးအရာရှိ အဖြစ် ထမ်းဆောင်ဖူးသည်။သူသည် တပ်မတော် တွင် ၂၀၁၀ ပြည့်နှစ် ရှေ့ပိုင်းကာလများအတွင်း  အသက်အငယ်ဆုံး တိုင်းမှူး၊အသက်အငယ်ဆုံး ဒုတိယဗိုလ်ချုပ်ကြီး အဖြစ် စာရင်းဝင်သည်။ 

 နိုင်ငံရေးသမားဘဝ 
သူသည် လေကြောင်းရန်ကာကွယ်ရေးတပ်ဖွဲ့ ၏ အရာရှိချုပ် အဖြစ် မှ ၂၀၁၀ ခုနှစ် ဩဂုတ် လတွင် အငြိမ်းစားယူပြီး အထွေထွေရွေးကောက်ပွဲ ၂၀၁၀  ဝင်ပြိုင်သည် ။နေပြည်တော် ဒက္ခိဏသီရိမြို့နယ် မှ နေ၍ ကိုယ်စားလှယ်အဖြစ် ရွေးချယ်ခံရပြီး ဦးသိန်းစိန်အစိုးရအဖွဲ့ တွင် လယ်ဆည်ဝန်ကြီး ဖြစ်လာသည်။ အထွေထွေရွေးကောက်ပွဲ ၂၀၁၅ နှင့် အထွေထွေရွေးကောက်ပွဲ ၂၀၂၀ တို့တွင် အဆိုပါ မဲဆန္ဒနယ်မှ နေ၍ ပြည်ထောင်စုကြံ့ခိုင်ရေးနှင့်ဖွံ့ဖြိုးရေးပါတီကိုယ်စားပြု ဝင်ပြိုင်သော်လည်း ရှုံး နိမ့်သည်။သူသည် ၂၀၁၅ ခုနှစ် နောက်ပိုင်း မိခင်ပါတီ တွင်ပင် သဘောထားတင်းမာသော နိုင်ငံရေးသမားအဖြစ် ဖြတ်သန်းခဲ့သည်။ ပါတီ၏ နေပြည်တော်တာဝန်ခံ ၊တောင်သူလယ်သမားရေးရာဌာနကြီးမှူး အဖြစ်လည်း တာဝန်ပေးခံရကာ ၂၀၂၄ ခုနှစ် မတ်လ  တွင် ပါတီနိုင်ငံရေး မှ နုတ်ထွက်ခဲ့သည်။

 ထိန်းသိမ်းခံရခြင်း 
သူ့ကို နိုင်ငံတော်စီမံအုပ်ချုပ်ရေးကောင်စီ က ၂၀၂၄ ခုနှစ် ဧပြီ ၁၀ ရက် တွင် အဂတိလိုက်စားမှုဖြင့်  ဖမ်းဆီးထိန်းသိမ်းသည်။  သူသည် ဝန်ကြီးရာထူး ရထားချိန် ရန်ကုန်မြို့၊ ဒဂုံမြို့သစ်အရှေ့ပိုင်း ရှိ လယ်မြေဧက ၁၇၀၀ ကျော်အား  သူနှင့် သမက်ဖြစ်သူတို့၏ အမည်များဖြင့် လယ်မြေလုပ်ပိုင်ခွင့် လျှောက်ထားရယူခဲ့သည်။

 ထင်ရှားဖြစ်ရပ်နှင့်ဝေဖန်ခံရမှုများ 
၎င်း လယ်ဆည်ဝန်ကြီး အဖြစ် တာဝန်ထမ်းဆောင်စဉ် ၂၀၁၂ ခုနှစ်  မတ်လ အတွင်းက  ပြည်တွင်းထုတ်ဂျာနယ်တစ်စောင် တွင် လွှတ်တော်ကိုယ်စားလှယ်များအား ဦးနှောက်မရှိ၊ စာမတတ် အစရှိသော အင်တာဗျူး ဖြေကြားခဲ့မှု      နှင့်  ၂၀၁၃ ခုနှစ် ဇန်နဝါရီလ နောက်ဆုံးအပါတ်က ဧရာဝတီတိုင်းဒေသကြီး ဓနုဖြူမြို့နယ် ခရီးစဉ်အတွင်း တောင်သူလယ်သမားများအား အကြွေးကျေအောင် ထမင်းတစ်နပ်လျှော့စားကြဖို့  တိုက်တွန်းစကား ဆိုခဲ့မှုများကြောင့် လူအများ၏ ပြစ်တင်ဝေဖန်ခြင်းကို ခံရသည်။   

ထို့အပြင်  သူသည် နိုင်ငံရေးသမားဘဝ ၂၀၂၃ ဖေဖော်ဝါရီ ၂၁ ရက် တွင်   နေပြည်တော်၊ ဒက္ခိဏသီရိမြို့နယ် ကြံ့ခိုင်ဖွံ့ဖြိုးရေးပါတီဝင်များအား ဝါးရင်းတုတ်လက်နက်တပ်ဆင်ပွဲကို ပြုလုပ်ခဲ့မှုဖြင့် ပါတီ၏ ပြစ်တင်မှုကို ခံရပြီး   တာဝန်မှ နုတ်ထွက်ခဲ့ရသည်။ 

 ကိုးကား

Category:မြန်မာနိုင်ငံ ဝန်ကြီးများ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ